Začiatok školy je spojený s nákupmi. Viete, ako správne vytriediť odpad z nich?

Prvý september znamená pre žiakov návrat do lavíc, pre rodičov opäť tradičný kolotoč nákupov – zošity, perá, školské tašky, prezuvky či oblečenie. S nákupmi si domov prinášame aj množstvo obalov – od krabíc, tašiek, vešiakov až po účtenky a visačky. OZV ENVI - PAK preto upozorňuje, že aj tento odpad je potrebné správne vytriediť a zároveň pripomína, že už pri nákupoch by sme mali zvážiť, čo naozaj potrebujeme. 

Asi každý rodič školopovinného dieťaťa vie, že so začiatkom školského roka sú spojené aj nemalé nákupy. Či už zavíta do kamenných predajní, alebo zvolí online nakupovanie, v každom z prípadov ho okrem nových vecí čaká aj množstvo obalov, účteniek, vešiakov a visačiek, ktoré sa stanú odpadom a je ich treba správne vytriediť. 

Nákupy znamenajú aj veľa obalov

S plnými taškami nakúpených vecí si domov prinášame aj krabice od topánok, vešiaky a rôzne obaly – odpad, ktorý treba pred vyhodením správne vytriediť, aby mohol byť zrecyklovaný a neskončil zbytočne na skládke. „Práve začiatok školského roka je spojený so zvýšeným množstvom odpadu z nákupov. Sú to nielen krabice od topánok, tašky, vešiaky, ale i visačky z nového oblečenia. Toto všetko vieme doma jednoducho vytriediť a pomôcť tak zlepšiť životné prostredie,” vysvetlila Katarína Kretter, riaditeľka komunikácie OZV ENVI - PAK. Krabice a papierové tašky patria do nádob na papier. Pred vyhodením ich ešte stlačte, aby v kontajneri nezaberali veľa miesta. Do nádob na papier patria aj účtenky a papierové faktúry. Plastové a drevené vešiaky môžete doma používať, kým sa nezničia. Následne vešiaky vyrobené celé z plastu vyhoďte do nádoby na plast. Drevené vešiaky sa netriedia a patria do zmesového odpadu. Vytriediť však určite treba bublinkové fólie, ktoré nájdete v krabiciach z online nakupovania a patria do plastov. Rovnako aj kartónovú výplň, ktorá je častou súčasťou balení, vytrieďte do kontajnera alebo vreca na papier. 

Každá školská výbava má obmedzenú životnosť

Hoci školáci potrebujú celý rad rôznych pomôcok, jedno majú tieto veci spoločné: nevydržia večne. Pravítko sa zlomí, na fľaši praskne uzáver, vak na telesnú sa roztrhne a prezuvky často nevydržia ani jednu sezónu. A tak všetky tieto veci skôr či neskôr skončia v koši. „Už pri samotných nákupoch môžeme myslieť na to, ako predísť zbytočnému odpadu. Pomôže, ak siahneme po veciach, ktoré sú kvalitnejšie a vydržia dlhšie a nie sú zbytočne zabalené vo viacerých vrstvách obalu. A ak sa obaly či pomôcky časom stanú odpadom, správnym triedením sa môžeme postarať o to, aby sa materiály mohli znovu využiť,“ hovorí Katarína Kretter.

Šetrite peňaženku aj planétu

Nákupy školskej výbavy vedia poriadne prevetrať peňaženku. Podľa odhadov minú rodičia na nákup vecí do školy v priemere okolo 50 € na jedno dieťa, pričom suma sa líši v závislosti od veku dieťaťa a požiadavkami školy. So zodpovednosťou je treba začať odmalička. Má zmysel viesť deti k tomu, že nie vždy musí byť všetko nové, ak nám to staré ešte funguje, a zároveň, ak už niečo doslúži, tak je s tým treba správne naložiť a vytriediť, čo sa vytriediť dá. Byť ohľaduplný k planéte a k vlastnej peňaženke nie je až také náročné. Tu je pár tipov, ako na to: 

Tipy, ktoré zvládne každý

· Používajte veci čo najdlhšie – nie všetko musí byť každý rok nové. Peračník, školská taška alebo fľaša na vodu, ktoré sú v poriadku, pokojne zvládnu aj ďalší školský rok. 
· Stavte na kvalitu – oplatí sa investovať do kvalitnejších vecí určených na viac použití. Fľaše či obaly na desiatu, ktoré vydržia niekoľko rokov, sa postarajú o to, že nebudete stále kupovať nové. Investícia do kvality sa vráti v nižšej produkcii odpadu a v konečnom dôsledku aj v menších výdavkoch.
· Vyhnite sa zbytočným obalom – vyberajte také výrobky, ktoré neobsahujú nadbytočné obaly. Menej obalu znamená aj menej odpadu.
· Trieďte správne – obaly, ktoré si z nákupov prinesiete, správne vytrieďte – papierové tašky patria do papiera, plastové obaly a vešiaky do plastu, účtenky – aj tie z termopapiera – do papiera.
· Zapojte deti – nech si samy vyberú, čo si vezmú do školy, a učia sa pritom rozmýšľať, či to skutočne potrebujú. Keď ich privediete k triedeniu obalov, osvoja si ekologické návyky prirodzene a už od útleho veku.
· Dajte veciam druhý život – funkčné, no nepotrebné veci ponúknite ďalej. Oblečenie, z ktorého deti vyrástli, či tašky a peračníky, ktoré už nepoužívajú, môžu niekoho potešiť v bazároch na sociálnych sieťach, prípadne ich posuňte rodine a známym.

Deti sú vnímavé a rýchlo sa učia

Deti sú prirodzene zvedavé a rýchlo odpozorujú návyky od dospelých. Učia sa nielen doma od rodičov, ale aj od učiteľov, ktorí ich k triedeniu môžu viesť priamo v škole. Keď sa im takéto správanie dostane „do krvi“, berú ho ako samozrejmosť a prenášajú ho ďalej. „Rodičia aj učitelia sú pre deti veľkým vzorom. Keď vidia, že si vážime veci, zbytočne neplytváme a nakoniec, čo sa stane odpadom aj správne vytriedime, prirodzene túto formu správania preberajú. A čo je ešte lepšie, posúvajú to ďalej a inšpirujú aj svoje okolie, “ uzatvára Katarína Kretter.

